ทองฟื้นชั่วคราวหรือถาวร
การปรับตัวสูงขึ้นของทองคำในวันศุกร์ที่ผ่านมาสร้างความตื่นตระหนกยินดีให้กับวงการอย่างมากที่ราคาทองคำพุ่งในวันเดียวเกือบ 50 เหรียญสหรัฐต่อออนซ์ คือขึ้นจากระดับประมาณ 1,560 เหรียญสหรัฐต่อออนซ์ จนบางช่วงทะลุ 1,600 เหรียญสหรัฐขึ้นไปในช่วงตลาดโคเม็กซ์ในคืนวันศุกร์ที่ผ่านมา เหตุผลหลักสำคัญก็คือการที่ตลาดรับรู้ข่าวในการตกลงร่วมกันของที่ประชุมอียูเมื่อคืนวันศุกร์ที่แถลงว่าจะมีการช่วยเรื่องสภาพคล่อง และช่วยลดต้นทุนในพันธบัตรของประเทศที่กำลังมีปัญหาในขณะนี้ ด้วย 2 ประเด็นหลักคือ
2 ก.ค. 2555

การปรับตัวสูงขึ้นของทองคำในวันศุกร์ที่ผ่านมาสร้างความตื่นตระหนกยินดีให้กับวงการอย่างมากที่ราคาทองคำพุ่งในวันเดียวเกือบ 50 เหรียญสหรัฐต่อออนซ์ คือขึ้นจากระดับประมาณ 1,560 เหรียญสหรัฐต่อออนซ์ จนบางช่วงทะลุ 1,600 เหรียญสหรัฐขึ้นไปในช่วงตลาดโคเม็กซ์ในคืนวันศุกร์ที่ผ่านมา เหตุผลหลักสำคัญก็คือการที่ตลาดรับรู้ข่าวในการตกลงร่วมกันของที่ประชุมอียูเมื่อคืนวันศุกร์ที่แถลงว่าจะมีการช่วยเรื่องสภาพคล่อง และช่วยลดต้นทุนในพันธบัตรของประเทศที่กำลังมีปัญหาในขณะนี้ ด้วย 2 ประเด็นหลักคือ 
ประการแรก มาตรการสร้างวินัยในด้านงบประมาณของประเทศ 
ประการที่สอง มาตรการอัดฉีดเงินมูลค่า 2 แสนล้านยูโรเข้าสู่กองทุนรักษาเสถียรภาพยุโรป (EFSF) ในทั้งสองประเด็นเรามาวิเคราะห์ดูว่ามันจะสามารถแก้ไขปัญหาที่มีของอียูจาก 4 ประเด็นดังต่อไปนี้
ประเด็นแรก ยุโรปยังไม่ได้รับการแก้ไข แม้ว่าจะมีความเคลื่อนไหวในความช่วยเหลือทางการรวบรวมทุนของกลุ่มธนาคารยุโรป และมีการเข้าซื้อพันธบัตรยูโรโซนเพื่อลดต้นทุนการกู้ยืม ยังมีเงื่อนไขที่ดูคลุมเครือไม่ชัดเจน
ประเด็นที่สอง เศรษฐกิจของสหรัฐอเมริกาเจริญเติบโตช้าลง การชะลอการเติบโตของจีดีพีของสหรัฐในไตรมาสแรกที่ระดับ 1.9% เป็นเพียงปัญหาหนึ่ง โดยยังมีปัญหาในเรื่องการลดลงของความเชื่อมั่นผู้บริโภค ความอ่อนแอทางภาคการจ้างงาน และการชะลอตัวในภาคการใช้จ่ายเช่นกัน
ประเด็นที่สาม ตลาดเกิดใหม่ไม่ได้เติบโตมากนัก จีน อินเดีย รัสเซีย ซึ่งเป็นประเทศหลักของตลาดเกิดใหม่ที่เป็นตัวขับเคลื่อนความต้องการของโลกมาแล้วครั้งหนึ่ง ดูความหวังกำลังจางหายอันเนื่องมาจากปัญหาเศรษฐกิจของสหรัฐและยุโรปอาจมีชัยเหนือกว่า ตามที่มีการคาดการณ์จากกองทุนการเงินระหว่างประเทศ (ไอเอ็มเอฟ) ว่าเศรษฐกิจทั่วโลกในปี 25552556 จะชะลอตัวลงมาอยู่ที่ระดับ 2.6% ในปีนี้ และ 2.7% ในปีหน้า
ประเด็นที่สี่ โลกใบเดียว “หนี้สิน”
วิกฤตเศรษฐกิจทั่วโลกเกี่ยวพันกับหนี้โดยตรง ซึ่งเป็นตัวขับเคลื่อนให้บัญชีงบดุลชะลอตัวลง และได้ขัดขวางความพยายามของกลุ่มธนาคารกลางผู้ที่พยายามจะฟื้นฟูเศรษฐกิจ
วิเคราะห์ราคาทองคำทางเทคนิค
ราคาทองคำดีดตัวสูงขึ้นทะลุแนวต้านแรกที่บริเวณ 1,585 เหรียญสหรัฐต่อออนซ์ ขึ้นมาในช่วงค่ำคืนวันศุกร์ จนไปทำจุดสูงสุดที่ระดับ 1,610 เหรียญสหรัฐ วิเคราะห์ทางเทคนิคได้ว่า ราคาเป็นลักษณะของการดีดกลับทางเทคนิคในระยะสั้น โดยแนวต้านสำคัญถัดไปที่เป็นแนวต้านหลักคือ 1,610 เหรียญสหรัฐ แนวรับขยับขึ้นมาอยู่ที่ระดับ 1,585 เหรียญสหรัฐ ยังวิเคราะห์ได้ว่าแนวโน้มหลักยังเป็นขาลง ในขณะที่การแกว่งตัวในกรอบ ณ ขณะนี้เป็นการดีดขึ้นมารับข่าวดี ซึ่งยังวิเคราะห์ในเชิงเทคนิคได้ว่า การที่ทองคำจะกลับมาเป็นขาขึ้น จะต้องฝ่าแนวต้านสำคัญสุดท้ายที่ระดับ 1,640 เหรียญสหรัฐขึ้นไป ให้ได้เท่านั้น